Opposisiepartye teken ‘geskiedkundige’ ooreenkomsVerteenwoordigers van die onderskeie partye onderteken die ooreenkoms. Foto: Daniëlla van Heerden/Twitter Mmusi Maimane, leier van die DA, het tydens die mediakonferensie in Johannesburg gesê die verkiesing op 3 Augustus was ŉ “betekenisvolle gebeurtenis in ons land” en dat dit ŉ “eens in ŉ leeftyd”-geleentheid tot gevolg gehad het. Maimane het hierna bekend gemaak dat die DA, die VF Plus, Cope, die ACDP, die UDM en die IVP ŉ “geskiedkundige” ooreenkoms onderteken het vir samewerking in die munisipaliteite en metro’s waar geen partye ŉ meerderheid kon kry nie. Volgens Maimane sal die DA se Solly Msimanga as burgemeester in die Tshwane-metro aangestel word indien die partye daarin kan slaag om ŉ meerderheid te bereik en Athol Trollip in die Nelson Mandelabaai-metro. Herman Mashaba, ook die DA se kandidaat, sal as burgemeester in Johannesburg aangestel word indien die eersgenoemde partye ŉ meerderheid in dié metro kan bereik. Maimane het gesê die ooreenkoms tussen die onderskeie opposisiepartye fokus onder meer op wat die partye wil vermag, naamlik goeie regering, geen verdraagsaamheid vir korrupsie nie en die mense van Suid-Afrika wat eerste gestel word. Maimane het toegegee dat die partye ideologiese verskille het, maar gesê die partye het die uitsluitlike doel om Suid-Afrika ŉ beter plek vir almal te maak. Dr. Pieter Mulder, leier van die VF Plus, het gesê die uitslag van die verkiesing en die ooreenkoms tussen opposisiepartye is tekenend van die aanbreek van ŉ nuwe politieke fase. Hy het gesê die betrokke partye is daartoe verbind om ŉ oop, eerlike en verantwoordbare regering daar te stel. Volgens Mulder is die doel om saam Suid-Afrika ŉ beter plek te maak. “Ons is verantwoordelik en wil saam werk tot voordeel van alle Suid-Afrikaners. Ons wil in vrede en harmonie leef. Ons soek nie rassepolarisasie nie en ons glo regtig dit kan werk.” Mosioua Lekota, leier van Cope, het gesê die ooreenkoms behels samewerking oor party- en rasselyne. “Ons opposisiepartye is daartoe verbind om die Grondwet te verdedig en om die land vorentoe te neem.” Jo-Ann Downs, nasionale voorsitter van die ACDP, het die uitslag van die verkiesing beskryf as ŉ oorwinning vir Suid-Afrikaners. “Nie net een party kan regeer nie, saam is ons beter. Ons moet mekaar verantwoordbaar hou en dit is tyd dat daar maksimum dienslewering en verantwoordbaarheid is.” Die EFF het vroeër Woensdag tydens ŉ mediakonferensie gesê hy sal nie koalisies met ander politieke partye vorm nie. Die party het wel gesê hy sal die DA ondersteun in die Tshwane-, Johannesburg-, Ekurhuleni- en Nelson Mandelabaai-metro’s.